Yesu si̱ bu nyia̱ ma̱ng a̱mba a̱ni,
“Nung gwa ngyet sai hu mi̱ swanta hu.
Konyan wa khwi nung a̱ni,
a̱ na chong mi̱ ndyin bah.
A̱ na shya̱ swuan,
a̱wot a̱ si̱ mi̱n mak chong mi̱ ndyin bah.”
Mat a̱nia,
A̱fa̱risawa ba si̱ nyia̱ ma̱ng Yesu a̱ni,
“A yong shei a̱chuchuk a̱lyiat tazwa a̱pyia̱ ang.
Kyang hu nang a lyiat a̱ni,
a̱tsatsak a̱lyiat wa bah!”
Yesu si̱ nyia̱,
“Ka̱ n tak a̱chuchuk kpa̱sai tazwa a̱pyia̱ nung,
kyang hu nang n tak a̱ni,
a̱tsatsak a̱lyiat wa.
Mat,
n dyen a̱vwuo ka nang n neet a̱ni,
ma̱ng a̱vwuo ka nang n na mbwuok n nat a̱ni.
A̱wot nyin,
nyi lyen a̱vwuo ka nang n neet a̱ni bah.
Da̱ nyin,
nyi lyen a̱vwuo ka nang n na mbwuok n nat a̱ni bah.
Nyin,
nyi nyia̱ shi̱ri̱ya nang á̱niet mi̱ swanta a̱ni.
Nung,
n nyia̱ shi̱ri̱ya tazwa a̱yin bah.
A̱mgba̱m ma̱ng a̱nia,
ka̱ n si̱ mi̱n nyia̱ shi̱ri̱ya,
shi̱ri̱ya nung ji yet a̱tsotswat wa.
Mat nung gwa ma̱nyin nung bah;
nung gwa mbeang A̱tyia̱ nung wu a̱ ta̱m nung a̱ni,
a̱ shya̱ dundung ma̱ng a̱nung.
“Mami doka nyin ji á̱ lyuut nyia̱ ka̱ á̱niet a̱feang nwuak sheda tazwa kyang,
kyang hu ba̱ nwuak sheda hu a̱ni ku yet a̱tsatsak a̱lyiat wa.
Nung,
n nwuak sheda tazwa a̱pyia̱ nung.
A̱wot A̱tyia̱ wu a̱ ta̱m nung a̱ni;
nggu wa mameang,
a̱ nwuak sheda tazwa nung.”
Ba̱ si̱ lyip Yesu,
nyia̱ “A̱tyia̱ ang wu shya̱ a̱ji wa?”
Yesu si̱ nwuak ba shim nyia̱,
“Mat nang nyi ndyen nung a̱ni bah,
huhwa mbyia̱ nang nyi ndyen A̱tyia̱ nung wu bah.
Ka̱ nyi wa lyen nung,
si̱ nyi lyen A̱tyia̱ nung wu mameang.”
Yesu ku lyiat a̱lyiat nani di̱n jen tyiet nggu ji mi̱ didyaat A̱li Nwuat Za̱nang A̱gwaza,
nang gu shya̱ kpa̱mkpaan ma̱ng a̱vwuo khwot kurum ka.
A̱mgba̱m ma̱ng a̱nia,
á̱ ku mbyia̱ a̱tyu a̱ na ta̱bat gu a̱ni bah;
mat nang jen nta̱bat gu ji ka̱n nyia̱ bah.
Yesu si̱ bu nyia̱ ma̱ng a̱mba a̱ni,
“N na nkat,
a̱wot nyi na chat nung.
Ma̱ng a̱nia,
nyi na kwi ma̱ a̱ka̱tuk nyia̱ nyin wu.
A̱vwuo ka nang n na nat a̱ni,
nyi si̱ mi̱n nat bah.”
Huhwa a̱cha̱chet A̱yahudawa ba si̱ lyip,
nyia̱ “A̱ na hyat a̱pyia̱ nggu kya kee?
Nang gu nnyia̱,
‘A̱vwuo ka nang n naat a̱ni,
nyi si̱ mi̱n mak nat bah.’ ”
Huhwa Yesu si̱ nyia̱ ma̱ng a̱mba a̱ni,
“Nyin,
nyi shya̱ a̱byin kya a̱ji.
A̱wot nung,
n neet Ma A̱gwaza tswazwa kya.
Nyin,
nyi yet á̱niet mi̱ swanta bya.
A̱wot nung,
n gyet a̱tyu mi̱ swanta wuni wa bah.
Huhwa mbyia̱ n hyia̱ ma̱ng a̱nyin,
nang nyi na nkwi ma̱ a̱ka̱tuk nyia̱ nyin wu.
Mat ka̱ nyi nwuak a̱chuchuk nyia̱ nung gwa ngyet a̱tyu nang n tak n gyet a̱ni bah;
nyi na kwi ma̱ng a̱ka̱tuk nyia̱ nyin wu mut!”
Huhwa ba̱ nyia̱ mi̱ Yesu a̱ni,
“Nwan wa yet a̱nyan?”
Yesu si̱ nyia̱ ma̱ng a̱mba a̱ni,
“N mi̱ nhyia̱ ma̱ng a̱nyin neet di̱ tsa hu.
Nkyang nshya̱ ma̱ a̱di̱di̱t nang n na nhyia̱ n bu nnyia̱ nyin shi̱ri̱ya a̱ni.
A̱mgba̱m ma̱ng a̱nia,
a̱tyu a̱ ta̱m ma̱ng a̱nung a̱ni,
a̱ byia̱ a̱chuchuk.
A̱wot kyang hu nang n fa̱k da̱ a̱vwuo nggu a̱ni;
huhwa nang n na ntak ma̱ng á̱niet mi̱ swanta ba.”
Ba̱ ku fi̱k nang Yesu ndyiat ma̱ng a̱mba tazwa A̱tyia̱ nggu wu wa a̱ni bah.
Yesu si̱ nyia̱ ma̱ng a̱mba a̱ni,
“Jen nang nyi bye nta̱ngam Nggwon A̱tyubishyi tswazwa a̱ni;
jen a̱ja ja nang nyi bye ndyen nang nung gwa ngyet a̱tyu nang n tak ngyet a̱ni.
N nyia̱ kyang ma̱nyin nung bah.
N nyia̱ di̱ si̱sak ji nang A̱tyia̱ nung wu ntyiet nung a̱ni;
a̱nia wa nang n dyiat.
A̱wot a̱tyu a̱ ta̱m nung a̱ni,
a̱ shya̱ dundung ma̱ng a̱nung.
Mat kuzang jen n ni̱ nyia̱ kyang hu nang gu chat a̱ni.”
Á̱niet ma̱ a̱di̱di̱t ba̱ si̱ fa̱k nkyang Yesu lyiat a̱ni,
ba̱ si̱ nwuak a̱chuchuk da̱ nggu.